
Nr.71450/11.06.2026
                              RAPORT   DE   SPECIALITATE
     Domnul Ilcu Daniel-Ioan a formulat prin adresa nr. 60535 din 19 mai 2026 plângere prealabilă împotriva Hotărârii Consiliului Local al municipiului Alba Iulia nr. 104/15.04.2026 privind aprobarea reorganizării aparatului de specialitate al primarului municipiului Alba Iulia, aprobarea organigramei și a statului de funcții. Se solicită, în termenul legal întemeiat pe prevederile art. 7 din Legea nr.554/2004 -Legea contenciosului administrativ, cu modificările și completările ulterioare, revocarea Hotărârii Consiliului Local al municipiului Alba Iulia nr. 104/15.04.2026 privind aprobarea reorganizării aparatului de specialitate al primarului municipiului Alba Iulia, aprobarea organigramei și a statului de funcții.  

“ ART. 7*) Procedura prealabilă
    (1) Înainte de a se adresa instanţei de contencios administrativ competente, persoana care se consideră vătămată într-un drept al său ori într-un interes legitim printr-un act administrativ individual care i se adresează trebuie să solicite autorităţii publice emitente sau autorităţii ierarhic superioare, dacă aceasta există, în termen de 30 de zile de la data comunicării actului, revocarea, în tot sau în parte, a acestuia. Pentru motive temeinice, persoana vătămată, destinatar al actului, poate introduce plângerea prealabilă, în cazul actelor administrative unilaterale, şi peste termenul prevăzut la alin. (1), dar nu mai târziu de 6 luni de la data emiterii actului.

    (1^1) În cazul actului administrativ normativ, plângerea prealabilă poate fi formulată oricând.
    (2) Prevederile alin. (1) sunt aplicabile şi în ipoteza în care legea specială prevede o procedură administrativ-jurisdicţională, iar partea nu a optat pentru aceasta.
    (3) Este îndreptăţită să introducă plângere prealabilă şi persoana vătămată într-un drept al său sau într-un interes legitim, printr-un act administrativ cu caracter individual, adresat altui subiect de drept. Plângerea prealabilă, în cazul actelor administrative unilaterale, se va introduce în termen de 30 de zile din momentul în care persoana vătămată a luat cunoştinţă, pe orice cale, de conţinutul actului. Pentru motive temeinice, plângerea prealabilă se poate formula şi peste termenul de 30 de zile, dar nu mai târziu de 6 luni de la data la care a luat cunoştinţă, pe orice cale, de conţinutul acestuia. Termenul de 6 luni prevăzut în prezentul alineat, precum şi cel prevăzut la alin. (1) sunt termene de prescripţie.
    (4) Plângerea prealabilă, formulată potrivit prevederilor alin. (1), se soluţionează în termenul prevăzut la art. 2 alin. (1) lit. g)**).
    (5) În cazul acţiunilor introduse de prefect, Avocatul Poporului, Ministerul Public, Agenţia Naţională a Funcţionarilor Publici, al celor care privesc cererile persoanelor vătămate prin ordonanţe sau dispoziţii din ordonanţe sau al acţiunilor îndreptate împotriva actelor administrative care nu mai pot fi revocate întrucât au intrat în circuitul civil şi au produs efecte juridice, precum şi în cazurile prevăzute la art. 2 alin. (2) şi la art. 4 nu este obligatorie plângerea prealabilă.

    (6) Plângerea prealabilă în cazul acţiunilor care au ca obiect contracte administrative trebuie făcută în termen de 6 luni, care va începe să curgă:

    a) de la data încheierii contractului, în cazul litigiilor legate de încheierea lui;
    b) de la data când reclamantul a cunoscut cauza anulării, dar nu mai târziu de un an de la încheierea contractului.”
         Plângerea prealabilă nu menționează dreptul subiectiv încălcat, interesul legitim în obținerea revocării actului admnistrativ și nici folosul, câștigul  concret al promovării unei asemenea acțiuni. Sub acest aspect plângerea prealabilă este inadmisibilă. 

       Petentul este obligat să justifice interesul de a acționa, așa cum prevede art. 33 din Codul de procedură civilă. În contenciosul administrativ, prevederile exprese ale art. 8 alin. 11 din Legea nr. 554/2004, obligă petentul să justifice folosul practic, personal și concret, respectiv să dovedească că a avut loc o încălcare a dreptului sau interesului său legitim privat, iar mai apoi, în sprijinul cererii, să susțină argumentat și motivat vătămarea interesului public, ce ar decurge din actul administrativ atacat. 

       Faptul că prin reorganizare o structură organizatorică, serviciu, a fost transformată într-o altă structură organizatorică, cu îndeplinirea normativului de personal și cu respectarea cerințelor legale ori că anumite posturi a fost desființate/transformate nu încalcă vreun drept subiectiv al petentului și nici nu vatămă interesul său legitim privat. 

       Nici unul dintre motivele invocate în cuprinsul plângerii nu sunt de natură a justifica un folos practic, concret pe care petentul l-ar obține în cazul în care plângerea ar fi admisă, din contră, s-ar încălca dreptul și s-ar vătăma interesul legitim al instituției de a se reorganiza în vederea eficientizării activității. 

       Plângerea este structurată pe șase puncte. 

       Cu privire la acestea:

 1. Referitor la punctul 1 din plângerea prealabilă potrivit art.129 din OUG nr.57/2019 privind Codul administrativ, cu modificările și completările ulterioare, Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale. Consiliul local exercită  atribuţii privind unitatea administrativ-teritorială, organizarea proprie, precum şi organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local;
2. Hotărârea Consiliului Local al municipiului Alba Iulia nr. 104/15.04.2026 privind aprobarea reorganizării aparatului de specialitate al primarului municipiului Alba Iulia, aprobarea organigramei și a statului de funcții a fost adoptată cu respectarea prevederilor legale în vigoare.  
3.  Hotărârea Consiliului Local al municipiului Alba Iulia nr. 104/15.04.2026 privind aprobarea reorganizării aparatului de specialitate al primarului municipiului Alba Iulia, aprobarea organigramei și a statului de funcții a fost adoptată cu respectarea OUG nr.7/2026, iar conform art.XL din  OUG nr.7/2026 pentru modificarea şi completarea unor acte normative, precum şi pentru adoptarea unor măsuri pentru creşterea capacităţii financiare a unităţilor administrativ-teritoriale,  în termen de 20 de zile de la intrarea în vigoare a prezentei ordonanţe de urgenţă în Monitorul Oficial al României, Partea I, prefecţii comunică numărul maxim de posturi stabilit potrivit prezentei ordonanţe de urgenţă către fiecare unitate/subdiviziune administrativ-teritorială, iar autorităţile administraţiei publice locale au obligaţia ca în termen de 30 de zile de la comunicarea numărului maxim de posturi potrivit dispoziţiilor alin. (2) să adopte proiectele de hotărâri ale consiliilor locale privind aplicarea noului număr maxim de posturi stabilit de către instituţia prefectului care se comunică şi direcţiilor regionale ale finanţelor publice judeţene/administraţiilor judeţene ale finanţelor publice.
4.  Hotărârea Consiliului Local al municipiului Alba Iulia nr. 104/15.04.2026 privind aprobarea reorganizării aparatului de specialitate al primarului municipiului Alba Iulia, aprobarea organigramei și a statului de funcții a fost adoptată cu respectarea prevederilor legale în vigoare, iar în cadrul  aparatului de specialitate al primarului municipiului Alba Iulia nu sunt aplicabile prevederile art.X pct.1 din OUG nr.7/2026 pentru modificarea şi completarea unor acte normative, precum şi pentru adoptarea unor măsuri pentru creşterea capacităţii financiare a unităţilor administrativ-teritoriale, cu modificările și completările ulterioare.
5. Controlul verificării legalității conform prevederilor art.XL din OUG nr.7/2026 „alin.(9) Instituţia prefectului verifică modul de calcul şi modul de aplicare a măsurilor adoptate şi exercită atribuţiile prevăzute la art. 255 din Ordonanţa de urgenţă a Guvernului nr. 57/2019, cu modificările şi completările ulterioare, alin.(10 ): Administraţiile judeţene ale finanţelor publice asigură expertiza de specialitate instituţiilor prefectului pentru realizarea atribuţiilor privind verificarea modului de calcul şi a modului de aplicare a măsurilor adoptate de către autorităţile administraţiei publice locale.
 ART. 255*)  din Ordonanţa de urgenţă a Guvernului nr. 57/2019, cu modificările şi completările ulterioare
    Atribuţii privind verificarea legalităţii
    (1) Prefectul verifică legalitatea actelor administrative ale consiliului judeţean, ale consiliului local şi ale primarului.

    (2) Prefectul poate ataca actele autorităţilor prevăzute la alin. (1) pe care le consideră ilegale, în faţa instanţei competente, în condiţiile legii contenciosului administrativ.”
6.  Hotărârea Consiliului Local al municipiului Alba Iulia nr. 104/15.04.2026 privind aprobarea reorganizării aparatului de specialitate al primarului municipiului Alba Iulia, aprobarea organigramei și a statului de funcții a fost adoptată cu respectarea prevederilor legale în vigoare și cu respectarea Comunicării Instituției Prefectului nr.4043/16.03.2026 înregistrată la Primăria municipiului Alba Iulia sub nr.32271/16.03.2026 prin care a fost comunicat numărul maxim de posturi pentru anul 2026.
            Față de cele ce preced, propunem respingerea plângerii prealabile ca netemeinică și nelegală.  

